La Conselleria d’Educació adjudica 7,6 milions d’euros del Programa ‘Edificant’ per a la reforma integral del CEIP Sant Joan de Ribera
2025-07-24

La Conselleria d’Educació ha adjudicat 146,4 milions d’euros del Programa ‘Edificant’ per a construir o fer millores d’envergadura en 29 centres educatius de quinze comarques valencianes. D’aqueix import, un total de 7,6 milions d’euros s’invertiran a Burjassot, concretament en la reforma integral i ampliació del CEIP Sant Joan de Ribera.

L’alcalde de Burjassot, Rafa García, s’ha mostrat molt satisfet davant l’anunci de la Conselleria d’Educació, realitzat divendres passat 31 de març. “Si hi ha una reivindicació històrica a Burjassot aqueixa és la del CEIP Sant Joan de Ribera. Portem molts anys lluitant per aconseguir que aquesta comunitat educativa compte amb unes instal·lacions dignes on desenvolupar una educació pública de qualitat. Per fi veiem resultats i els veiem amb aquesta adjudicació que significa començar a fer passos en ferm en la consecució d’un nou centre escolar, modern, actual i amb el confort adequat per a desenvolupar l’ensenyament”, ha declarat el primer edil de Burjassot.

En aquest procés d’adjudicació de fons econòmics per a ‘Edificant’ per part de la Conselleria, l’últim pas és que cada actuació s’aprove en els plens municipals dels diferents ajuntaments sol·licitants. D’aquesta manera, els consistoris podran iniciar les tramitacions de les obres amb els fons econòmics destinats per la Conselleria d’Educació. En el cas de Burjassot, pròximament s’iniciaran els tràmits administratius oportuns perquè l’adjudicació de l’administració autonòmica s’aprove en el ple municipal.